**Hotărâre privind desemnarea Ministerului Justiţiei ca unitate de achiziții publice centralizate**

 În temeiul art. 108 din Constituția României, republicată, şi al art. 40 din Legea nr. 98/2016 privind achizițiile publice, cu modificările și completările ulterioare,

 **Guvernul României** adoptă prezenta hotărâre.

 ART. 1

 Se desemnează Ministerul Justiţiei ca unitate de achiziţii publice centralizate care realizează, în condiţiile legii şi ale prezentei hotărâri, achiziţii publice centralizate pentru:

a) curţile de apel şi tribunale, inclusiv pentru bunurile şi serviciile destinate tribunalelor specializate şi judecătoriilor;

b) Direcția Națională de Probațiune, inclusiv pentru bunurile şi serviciile destinate structurilor teritoriale ale sistemului naţional de probaţiune;

c) Autoritatea Naţională pentru Cetăţenie;

d) **Agenția Națională de Administrare a Bunurilor Indisponibilizate.**

 ART. 2

 În calitate de unitate de achiziţii publice centralizate, Ministerul Justiţiei desfăşoară, în condiţiile prezentei hotărâri, următoarele activităţi de achiziţie publică centralizată:

a) încheie acorduri-cadru pentru achiziția de produse și/sau servicii, în numele și pentru curţile de apel, tribunale, Direcția Națională de Probațiune, Autoritatea Naţională pentru Cetăţenie şi **Agenția Națională de Administrare a Bunurilor Indisponibilizate**;

b) în baza acordurilor-cadru pentru achiziția de produse și/sau servicii prevăzute la lit. a), încheie contractele subsecvente în numele și pentru curţile de apel şi tribunale;

c) încheie contracte de achiziție publică având ca obiect produse și/sau servicii, în numele și pentru curţile de apel, tribunale şi celelalte instituţii publice prevăzute la lit. a);

d) încheie în nume propriu contracte de achiziție publică având ca obiect produse și/sau servicii destinate curţilor de apel, tribunalelor şi celorlalte instituţii publice prevăzute la lit. a).

 ART. 3

 Lista produselor şi serviciilor pentru care se pot organiza proceduri de achiziție centralizate de către Ministerul Justiţiei este prevăzută în anexa care face parte integrantă din prezenta hotărâre, categoriile de produse şi servicii fiind stabilite conform Regulamentului (CE) nr. 2.195/2002 al Parlamentului European şi al Consiliului din 5 noiembrie 2002 privind Vocabularul comun privind achiziţiile publice (CPV).

 ART. 4

(1) În vederea asigurării utilizării eficiente a fondurilor bugetare, Ministerul Justiţiei desfășoară activități de achiziție publică centralizată pentru curţile de apel, tribunale, Direcția Națională de Probațiune, Autoritatea Naţională pentru Cetăţenie şi **Agenția Națională de Administrare a Bunurilor Indisponibilizate** în situația în care achiziția vizează produse și servicii din lista prevăzută la art. 3 și este îndeplinită una din următoarele condiții:

a) produsele/serviciile răspund necesităților mai multor instanțe judecătorești, structuri teritoriale ale sistemului naţional de probaţiune şi/sau instituţii publice prevăzute la art. 1;

 b) serviciile sunt de natura utilităților care asigură activitățile curente ale instanțelor judecătorești, structurilor teritoriale ale sistemului naţional de probaţiune şi instituţiilor publice prevăzute la art. 1.

ART. 5

 (1) În situaţia prevăzută la art. 2 lit. a), în baza acordurilor-cadru încheiate de Ministerul Justiţiei, curţile de apel, tribunalele, Direcția Națională de Probațiune, Autoritatea Naţională pentru Cetăţenie şi **Agenția Națională de Administrare a Bunurilor Indisponibilizate** încheie şi derulează, în condiţiile legii, contracte subsecvente.

 (2) Prin excepţie de la prevederile alin. (1), în baza acordurilor-cadru pentru achiziția de produse sau servicii prevăzute la art. 2 lit. a), Ministerul Justiţiei încheie contracte subsecvente în numele şi pentru curţile de apel şi tribunale atunci când plata bunurilor şi serviciilor se realizează din venituri proprii ale Ministerului Justiţiei.

ART. 6

 Prin ordin al ministrului justiției emis anual sau ori de câte ori este necesar sunt stabilite, cu respectarea dispozițiilor art. 3 – 5, produsele și serviciile pentru care Ministerul Justiţiei desfășoară activitățile de achiziții publice centralizate. Ordinul Ministrului Justiției este emis în baza propunerilor ordonatorilor secundari şi terțiari de credite care se vor face în trimestrul IV al anului în curs pentru anul următor sau ori de câte ori este necesar.

 ART. 7

 Pentru orice alte situaţii care nu se încadrează în cele reglementate de prezenta hotărâre, curţile de apel, tribunalele, Direcția Națională de Probațiune, Autoritatea Naţională pentru Cetăţenie şi **Agenția Națională de Administrare a Bunurilor Indisponibilizate** organizează şi desfășoară, în condiţiile legii, achiziţiile publice de produse şi servicii.

 ART. 8

Documentaţia de atribuire aferentă procedurii de achiziţie centralizată se întocmește de Ministerul Justiţiei, prin compartimentele sale de specialitate.

 ART. 9

 Bunurile achiziţionate centralizat sunt distribuite de Ministerul Justiţiei cu titlu gratuit curţilor de apel, tribunalele şi celorlalte instituţii publice prevăzute la art. 1.

ART. 10

Unitatea de achiziții publice centralizate efectuează achiziții de produse și servicii în sistem centralizat începând cu data de 1 ianuarie 2022.

ANEXĂ

**LISTA**

**produselor şi serviciilor pentru care se pot organiza proceduri de achiziţie centralizate de către Ministerul Justiţiei**

|  |  |
| --- | --- |
| Nr. crt. | Denumirea produselor și serviciilor care pot fi asigurate prin achiziții centralizate |
| 1. | Produse petroliere, combustibil, electricitate şi alte surse de energie |
| 2. | Echipament de radio, televiziune, comunicații, telecomunicații şi articole conexe |
| 3. | Imprimate şi produse conexe |
| 4. | Mobila (inclusiv mobilă de birou), accesorii de mobilier şi produse de curăţat |
| 5. | Servicii de evacuare a apelor reziduale, de eliminare a deșeurilor, de igienizare şi servicii privind mediul |
| 6. | Echipamente informatice şi accesorii de birou |
| 7. | Pachete software şi sisteme informatice |
| 8. | Licențe |
| 9. | Servicii poștale şi de telecomunicații |
| 10. | Utilități publice |
| 11. | Servicii financiare şi de asigurare |
| 12. | Servicii de reparare şi întreţinere |
| 13. | Servicii IT: consultanţă, dezvoltare de software, internet şi asistenţă |
| 14. | Servicii de arhitectură, de construcţii, de inginerie şi de inspecţie  |